b'\n_START_ARTICLE_\nPintura de Portugal\n_START_PARAGRAPH_\nL\'escassetat de rel\xc3\xadquies pict\xc3\xb2riques a Portugal anteriors al segle XV va dur a la formulaci\xc3\xb3 d\'una creen\xc3\xa7a segons la qual en aquest pa\xc3\xads la pintura va aflorar a partir del Renaixement, no obstant aix\xc3\xb2, l\'abs\xc3\xa8ncia d\'exemples concrets no significa que les societats locals de temps remots, precursores de l\'actual estat portugu\xc3\xa8s, no practiquessin aquest art i que, contr\xc3\xa0riament al que sovint se suposa, la pintura de Portugal t\xc3\xa9 una tradici\xc3\xb3 antiqu\xc3\xadssima. Malhauradament, per diferents circumst\xc3\xa0ncies, la majoria de les obres produ\xc3\xafdes abans de mitjans del per\xc3\xadode g\xc3\xb2tic han desaparegut, i les poques que han sobreviscut s\xc3\xb3n per aquest motiu molt preuades, sent com s\xc3\xb3n els \xc3\xbanics testimonis d\'una tradici\xc3\xb3 art\xc3\xadstica que es remunta a la prehist\xc3\xb2ria. A partir del Renaixement, de fet, coincidint amb l\'etapa dels descobriments i de l\'establiment de diverses col\xc3\xb2nies ultra-mar, les grans riqueses que van arribar a les metr\xc3\xb2polis van servir com un poder\xc3\xb3s est\xc3\xadmul per a la intensificaci\xc3\xb3 de l\'intercanvi cultural i comercial amb la resta d\'Europa i per un desenvolupament accelerat i important de totes les arts, beneficiant-se l\xc3\xb2gicament la pintura d\'aquest nou context. Des de llavors, la hist\xc3\xb2ria de la pintura de Portugal est\xc3\xa0 molt millor documentada, i les seves obres es conserven avui en diversos museus i col\xc2\xb7leccions privades nacionals i internacionals.\n_START_SECTION_\nPrehist\xc3\xb2ria i Edat Antiga\n_START_PARAGRAPH_\nLes pintures prehist\xc3\xb2riques que sobreviuen al temps estan inserides generalment en un context religi\xc3\xb3s, en monuments funeraris, possiblement complint funcions m\xc3\xa0giques i evocatives, representant els morts, els deus i elements de la natura, t\xc3\xadpics de l\'art de les societats ca\xc3\xa7adores-recol\xc2\xb7lectores que m\xc3\xa9s tard es basarien en l\'agricultura i la ramaderia. D\'entre les m\xc3\xa9s importants hi ha el conjunt de la gruta de l\'Escoural, amb les pintures rupestres del Paleol\xc3\xadtic, i el de l\'Abric Pinho Monteiro, datat del Neol\xc3\xadtic, que mostra un parell d\'imatges antropom\xc3\xb2rfiques vestides, juntament amb animals esquematitzats, que se suposa que representaven les divinitats dels bessons astrals, els ac\xc3\xb2lits, relacionats amb la sortida i la posta de sol i amb el d\xc3\xa9u del tro. Un altre exemple significatiu \xc3\xa9s el de l\'Anta pintada de Antelas, de l\'Edat del Coure, que consisteix en patrons abstractes i figures en negre i vermell. Segons M\xc3\xa1rio Varela Gomes, aquesta iconografia deriva de dues fonts possibles: un d\'her\xc3\xa8ncia cauc\xc3\xa0ssica, resultant de l\'arribada a la Pen\xc3\xadnsula Ib\xc3\xa8rica de lleves de migrants indo-europeus, i una altra influenciada per l\'Orient Pr\xc3\xb2xim i del Mediterrani oriental, produ\xc3\xafda pel contacte que hi avia entre el Portugal prehist\xc3\xb2ric i aquestes regions, corroborat per una gran quantitat d\'artefactes arqueol\xc3\xb2gics d\'origen oriental._NEWLINE_La pres\xc3\xa8ncia d\'importants i nombroses ruines romanes a Portugal, on es trobaven mosaics de gran refinament en bon estat, suggereix que les elits locals durant el per\xc3\xadode del domini rom\xc3\xa0 encomanaven tamb\xc3\xa9 pintures i frescos per decorar interiors, com era la pr\xc3\xa0ctica de tot l\'imperi, per\xc3\xb2 dissortadament no han cobreviscut exemples concrets m\xc3\xa9s que en fragments redu\xc3\xafts. A la Casa de Repuxos, a les ruines de l\'antiga Con\xc3\xadmbriga, hi havia fins als anys 60 del segle XX mostres significatives in situ dels frescos, que en bona part van desapar\xc3\xa8ixer en els seg\xc3\xbcents anys per depredadors i altres problemes de conservaci\xc3\xb3, malgrat que en el Museu Monogr\xc3\xa0fic de Con\xc3\xadmbriga encara s\'hi troben parts del que haurien estat grans panells pintats amb motius d\'animals, candelabres, frisos i imitacions il\xc2\xb7lusion\xc3\xadtiques d\'elements d\'arquitectura.\n_START_SECTION_\nRom\xc3\xa0ntic\n_START_PARAGRAPH_\nDurant la primera Edat mitjana hi ha const\xc3\xa0ncia que es realitzessin pintures murals en granges i convents, que no han arribat al dia d\'avui. La pintura d\'aquest per\xc3\xadode a penes \xc3\xa9s representada en alguns manuscrits il\xc2\xb7luminats produ\xc3\xafts en els scriptoria dels monestirs de Santa Creu de Co\xc3\xafmbra, el Monestir de Lorv\xc3\xa3o i el Monestir d\'Alcoba\xc3\xa7a. D\'entre ells, cal destacar el Beatus de Lorv\xc3\xa3o, o el Llibre de les Aus i la B\xc3\xadblia de Santa Creu de Co\xc3\xafmbra, tots ells realitzats entorn al segle XII._NEWLINE_A trav\xc3\xa9s de l\'art il\xc2\xb7luminat, un es pot fer la idea de com serien els frescos i retaules medievals destru\xc3\xafts amb el temps, per\xc3\xb2 nom\xc3\xa9s com una aproximaci\xc3\xb3, ja que la decoraci\xc3\xb3 dels llibres tenia c\xc3\xa0nons exclusius en alguns aspectes d\'aquest g\xc3\xa8nere de pintura. Les pintures presents en aquests manuscrits impregnen els seus colors amb finalitats simb\xc3\xb2liques i alhora expressives. La tem\xc3\xa0tica \xc3\xa9s, gaireb\xc3\xa9 sempre, cristiana, i quan es tracten temes profans, tenen finalitats morals. Aquesta iconografia reflecteix l\'art t\xc3\xadpic de la Pen\xc3\xadnsula Ib\xc3\xa8rica en el per\xc3\xadode rom\xc3\xa0nic, que cristalitzava una varietat d\'influ\xc3\xa8ncies diverses, mesclant la tradici\xc3\xb3 cristiana amb el paganisme, que sobrevivia a trav\xc3\xa9s dels bestiaris, l\'art hiberno-sax\xc3\xb3 i l\'estil moss\xc3\xa0rab, on l\'arc \xc3\xa9s un element freq\xc3\xbcent en l\'arquitectura.\n_START_SECTION_\nBarroc joan\xc3\xad\n_START_PARAGRAPH_\nLa Restauraci\xc3\xb3 de la Independ\xc3\xa8ncia amb l\'ascens de Joan IV de Portugal canvia el context socio-pol\xc3\xadtic i el barroc s\'estableix amb fermesa com un estil general, per\xc3\xb2 ara ho fa perdent gradualment tota p\xc3\xa0tina d\'a\xc3\xafllament i timidesa que pogu\xc3\xa9s encara conservar, abrint-se a les noves tend\xc3\xa8ncies que veurien la llum durant la primera meitat del segle XVIII, en l\'anomenat barroc joan\xc3\xad, quan l\'or provinent de la col\xc3\xb2nia brasilera donaria lloc a una nova fase d\'esplendor, sota el llarg regnat de Joan V. El monarca era una amant i coneixedor de les arts, capa\xc3\xa7 de fer la seva pr\xc3\xb2pia cr\xc3\xadtiva, per\xc3\xb2 alhora un devot mecenes de l\'Esgl\xc3\xa9sia i un aut\xc3\xb2crata que desitjava rivalitzar amb Llu\xc3\xads XIV, el Rei-Sol franc\xc3\xa8s. Amb ell, la pintura portuguesa va tornar a aflorar amb for\xc3\xa7a i la desenvoltura de l\'art va servir com a mitj\xc3\xa0 eficient de propaganda de la seva magnanimitat. Va manar construir el monumental Palau de Mafra, dinamitzant totes les arts portugueses._NEWLINE_En la pintura d\'aquest per\xc3\xadode, la paleta de colors es va diversificar i il\xc2\xb7luminar, el tenebrisme va passar a formar part del passat, les formes van adquirir m\xc3\xa9s flu\xc3\xa8ncia, la composici\xc3\xb3 va guanyar en envoltura i en sentit expansiu i din\xc3\xa0mic, i es van intentar recuperar els valors cl\xc3\xa0ssics. El prol\xc3\xadfic pintor Andr\xc3\xa9 Gon\xc3\xa7alves \xc3\xa9s un dels millors representants del Barroc Joan\xc3\xad. Va ser molt influent, fent escola amb deixebles com Jos\xc3\xa9 da Costa Negreiros. Roma va ser el principal centre de refer\xc3\xa8ncia en aquesta fase, tot i que la influ\xc3\xa8ncia dels barrocs francesos i holandesos tamb\xc3\xa9 es va fer sentir._NEWLINE_L\'any 1696, el pintor F\xc3\xa9lix da Costa va iniciar una iniciativa per tal que es fund\xc3\xa9s una Acad\xc3\xa8mia, un projecte que, no obstant aix\xc3\xb2, nom\xc3\xa9s es concretaria de manera obl\xc3\xadqua, no en territori patri sin\xc3\xb3 a Roma, l\'any 1712. L\'Acad\xc3\xa8mia de Portugal a Roma seria un taller avan\xc3\xa7at d\'art joan\xc3\xad, fonamental pel contacte directe amb els principals mestres europeus d\'alguns dels pintors portuguesos de m\xc3\xa9s rellev\xc3\xa0ncia d\'aquesta generaci\xc3\xb3, com In\xc3\xa1cio de Oliveira Bernardes i Jos\xc3\xa9 de Almeida. Altres pintors notables que tamb\xc3\xa9 mereixen ser citats s\xc3\xb3n Jer\xc3\xb3nimo da Silva, l\'itali\xc3\xa0 Jo\xc3\xa3o Baptista Pachini, Francisco Pinto Pereira, Bernardo Pereira Pegado i el pintor regi Pierre Antoine Quillard, un precursor del Rococ\xc3\xb3 a Portugal._NEWLINE_Noti\'s encara en aquesta fase la popularitzaci\xc3\xb3 dels revestiments en rejoles pintades, la tradici\xc3\xb3 dels quals s\'iniciaria en el segle anterior, i la introducci\xc3\xb3 de la pintura de simulaci\xc3\xb3 il\xc2\xb7lusion\xc3\xadstica de l\'arquitectura en la decoraci\xc3\xb3 de sostres, que va trencar el llinatge del brutesco i va establir una nova concepci\xc3\xb3 de l\'espai esc\xc3\xa8nic decoratiu. Aquesta t\xc3\xa8cnica, que va causar sensaci\xc3\xb3 per la novetat que representava i pel seu efecte impactant, va ser introdu\xc3\xafda a Lisboa per l\'itali\xc3\xa0 Vicenzo Baccarelli i continuada per Nicolau Nasoni, florent\xc3\xad , i per Manuel Xavier Caetano Fortuna, Ant\xc3\xb3nio Lobo i Louren\xc3\xa7o da Cunha en altres parts del pa\xc3\xads.\n_START_SECTION_\nBarroc pombal\xc3\xad i rococ\xc3\xb3\n_START_PARAGRAPH_\nA partir de la d\xc3\xa8cada de 1750, s\'observa una alteraci\xc3\xb3 en les direccions del Barroc. La influ\xc3\xa8ncia italiana va seguir sent forta entorn a la cort, m\xc3\xa9s conservadora, i va donar continu\xc3\xaftat al Barroc derivat de Roma, encara de tend\xc3\xa8ncia monumental i grandiloq\xc3\xbcent, per\xc3\xb2 ara amb tra\xc3\xa7os generals m\xc3\xa9s simplificats, que rebria el nom de Barroc pombal\xc3\xad, del qual Vieira Lusitano i Miguel Ant\xc3\xb3nio do Amaral serien bons exemples. Al nord, tanmateix, el Rococ\xc3\xb3 d\'origen franc\xc3\xa8s va comen\xc3\xa7ar a fer aparici\xc3\xb3 i es va fundir gradualment al Barroc tard\xc3\xa0 en proporcions variades. Aquesta nova pintura, que t\xc3\xa9 un car\xc3\xa0cter m\xc3\xa9s lleu, obert, decoratiu, seductor i graci\xc3\xb3s, t\xc3\xa9 refer\xc3\xa8ncies classicistes i la seva tem\xc3\xa0tica s\'adequa funcionalment als espais on ser\xc3\xa0 inserida. Vieira Portuense, Jean-Baptiste Pillement i Pedro Alexandrino de Carvalho s\xc3\xb3n arquetipus de l\'estil. \xc3\x89s l\'\xc3\xa8poca dels salons literaris dels arist\xc3\xb2crates on conviu una societat d\'h\xc3\xa0bits galants, hedonistes i sofisticats, formada per una noblesa i per una burgesia enriquida, en qu\xc3\xa8 la dona assumeix un paper de relleu i la religi\xc3\xb3 perd la seva for\xc3\xa7a ideol\xc3\xb2gica directiva. Aix\xc3\xad doncs, Fran\xc3\xa7a va esdevenir el nou patr\xc3\xb3 cultural._NEWLINE_La preocupaci\xc3\xb3 de les elits il\xc2\xb7lustrades desocupades per\xc3\xb2 amb la felicitat i el plaer, que dibuixen l\'atmosfera rococ\xc3\xb3, va generar problemes en el transport d\'aquests principis vers l\'art religi\xc3\xb3s, que atenia abans les necessitats de les classes m\xc3\xa9s baixes, la devoci\xc3\xb3 de les quals no va ser mai afectada per les costums desarrelades de les elits. Malgrat tot, les contradiccions aparents van esmenades pels moralistes cristians del moment, que van associar de seguida la felicitat desitjada pels sentits amb la felicitat proporcionada per una vida virtuosa, afirmant que el plaer hum\xc3\xa0 era un dels dons de D\xc3\xa9u i suggerint que l\'amor div\xc3\xad tamb\xc3\xa9 era la font d\'una esp\xc3\xa8cie de voluptuositat sensorial. Amb aquesta adaptaci\xc3\xb3, la religi\xc3\xb3, anteriorment sobrecarregada per la noci\xc3\xb3 de culpa i per les amenaces de bogeria i de condemna eterna, assumiria un to optimista i positiu, i generaria una pintura sobre la qual els fidels podrien resar "en l\'esperan\xc3\xa7a i en l\'alegria" i que serviria de pont entre la felicitat terrenal i la celestial.'